Verdagte doodgeskiet toe hy fietsryer glo teiken(Argieffoto: ER24) ŉ Man is Saterdagoggend in Randparkrif in Randburg doodgeskiet toe hy glo ŉ fietsryer geteiken het. Paramedici het teen 06:50 op die toneel in Beyers Naudé-rylaan aangekom. Met hul aankoms is ŉ man langs die pad aangetref. Lede van ŉ veiligheidsmaatskappy was ook reeds op die toneel. Russel Meiring, woordvoerder van ER24, het gesê paramedici het die man, in sy 20’s, ondersoek en gevind dat hy in die bors geskiet is. Hy is op die toneel dood verklaar. “Die oorledene het glo gepoog om ŉ fietsryer te beroof toe ŉ veiligheidswag tussenbeide getree het.” Maroela Media het die polisie om kommentaar genader en wag vir terugvoer.